KKO ei myöntänyt valituslupaa Olli Sademiehelle.

Perussuomalaisista erotetun helsinkiläispoliitikon Olli Sademiehen tuomio kiihottamisesta kansanryhmää vastaan jää voimaan.

Hän oli hakenut valituslupaa korkeimmalta oikeudelta, mutta KKO kertoi keskiviikkona, että ei tutki rikosasiaa. Hovioikeus ei viime vuonna muuttanut Sademiehen käräjiltä saamaa tuomiota.

Sakkotuomio tuli vuoden 2015 Facebook-kirjoittelusta. Sademies muun muassa esitti afrikkalaistaustaisten lapsimäärää täällä rajoitettavaksi afrikkalaismiesten pakkosterilisaatiolla.

Lisäksi hän ehdotti maahanmuuttajille omia joukkorangaistuksia ja kuvasi heitä elukoiksi. Hovioikeuden mukaan ehdotukset loukkaavat näihin ryhmiin kuuluvien ihmisarvoa.

Sademies, 70, tuomittiin kolmesta kiihottamisesta kansanryhmää vastaan 50 päiväsakkoon.